अेकर बंबाल रौ राजा ईहड़देव आपरी बेटी जेलू यानी जैमती रौ नारेल बामण रै हाथां भोजै कनै भेजियौ। भोजै सोचियौ के म्हां तौ गूजर हां। अर आ राजा री लड़की, सो चोखौ तौ औ है के नारेल राण रै रावजी नै भिजवायादां! नतीजन जेलू री सगाई राण रै राव सूं हुयगी। राव री बरात में बगडावत ई गया। संजोग अैड़ौ बणियौ के ब्याव सूं पैला जेलू भोजै नै देख लियौ अर भोजौ जेलू नै। दोनां में ई देखतां पाण प्रेम हुयग्यौ। भोजै कैयौ के अबार तौ थूं रावजी सूं ब्याव कर लै, म्हैं वचन देवूं पछै थनै आय'र ले जावूंला। अर भोजौ औ ई करियौ। कीं महीनां पछै वौ तेजा नै छोड'र आपरै बाईस भायां रै साथै राण पूगियौ अर जेलू नै भगाय लायौ। पतौ लागियां राव री सेना लारौ करियौ। धमासण जुद्ध हुयौअर जुद्ध में सारा ई मभाई मारिया गया। तेजौ इण कांड में सामल नीं हुवण सूं बचग्यौ। राण रौ राव बगड़ावतां रै पूरै कुनबै नै इज मौत रै घाट उतार दियौ। टाबरां तकात नै ई मार नांखिया। किणी बजै सूं भोजै री पैली स्त्री रै बेटै भूणै नै जीवतौ राख'र आपरै साथ लेयग्यौ। वौ फगत बगड़ावतां रै चौईसूं गामां नै इज नीं लूटिया, बल्कै उणां रै घरां नै ई मटियामेट कर दिया। बगड़ावत कुनबै रै खतम हुय जावण सूं दूजी स्त्रियां तौ सती हुयगी; पण मां बणण वाली हुवण री वजै सूं साढू सतीं नीं हुई। जद उणरै बेटौ ऊदौ यानी देव जनम्यौ, तौ इणरी जाणकारी राण रै राव कनै ई पूगी। राण रौ राव उणनै मरवावण सारू आपरा आदमी भेजिया, पण उणां री कोई कोसिस पार नीं पड़ी। आपरै बेटै री ज्यान जोखम में देख'र सेवट साढू आपरै पीहर मालवै गई परी। इण भांत साढू भांत-भांत रा अनेकूं कस्ट उठाय'र नीं सिरफ देव रौ पालण पोसण करियौ, बल्कै आपरै पशु-धन री रिंछ्या अर सार-संभाल ई करी।